
A güzüegerek halomépítésének hatása a parlagfû eloszlásra

A parlagfű (Ambrosia artemisiifloria) egész Európában elterjedt, hazánkban különösen gyakori gyomnövény, amely nagy gazdasági károkat okoz. Munkám során a parlagfű elleni védekezés egy újonnan megismert lehetőségét vizsgáltam elméleti modellek felállításán keresztül. A felhagyott parlagfüves szántók specializált lakója a güzüegér (Mus spicilegus) amely ősszel hatalmas hordásokat készít, mivel több száz literes halomba hordja a helyi gyomokat és földdel fedi be őket. Mivel az egerek által gyűjtött parlagfű a több mint 10 cm-es földréteggel lefedve nem tud kihajtani, így a güzü hordások környékén kiritkul a növény. A güzü egerek természetes viselkedése nagyban csökkentheti egy özöngyomokkal fertőzött területen a földre hulló gyommagvak számát, hiszen az egerek a hordás környékén eltávolítják a kalászok többségét. Mivel a güzühalmok közel szabályos elrendezésben, egymástól kb 15 méterre találhatók, és az állatok a hordáskor a kalászok többségét begyűjtik, ez, valamint a vastag földréteggel borított magok csírázása, a befolyással lehet a parlagfű jövőbeli térbeli elterjedésére. Modellezés segítségével vizsgáltam a folyamat térbeli dinamikáját. Egy egyszerű alapmodellt készítettem, melynek segítségével kiszámítható mekkora hatásfokkal gyűjtik az egerek a parlagfű magokat egy átlagos mezőgazdasági parcellán. Az alapmodell által jósolt eloszlást összevetettem azzal, milyen messzire juthatnak a parlagfűmagok a szél segítségével. Eredményeim alapján a parlagfű gyűjtő güzüegerek lényegesen befolyásolják a parlagfű eloszlást, így új lehetőséget jelenthetnek ezen gyom elleni biológiai védekezésben.



